આપણે કોઈને બર્થ-ડે ગિફ્ટ આપવાની હોય, એ ગિફ્ટ ગમે તેટલી મોંઘી હોય, પરંતુ જો એ ગિફ્ટ આપતી વખતે આપણા ચહેરા પર પ્રસન્નતા ન હોય તો એની કિંમત ફૂટી કોડીની પણ નથી રહેતી. પ્રાર્થના એ આપણા તરફથી ઈશ્વરને આપેલી ગિફ્ટ બનવી જોઈએ અને એ ગિફ્ટ જો પ્રસન્નતાનો પર્યાય ન બને તો તે સાર્થક પણ ક્યાંથી થાય? કોઈ ગમે તેવો મોટો ભક્ત હોય કે સાધુમહારાજ હોય, પરંતુ જો એના ચહેરા પર પ્રસન્નતા ન હોય તો એની સાથે કોઈ સત્સંગ કે ભક્તિભાવનો વ્યવહાર ન કરવો જોઈએ.